CELEX: 62013TN0579
Language: sk
Date: 2013-11-06 00:00:00
Title: Vec T-579/13: Žaloba podaná 6. novembra 2013 — Istituto Di Vigilanza Dell'Urbe/Komisia

21.12.2013   
            
            
               SK
            
            
               Úradný vestník Európskej únie
            
            
               C 377/18
            
         Žaloba podaná 6. novembra 2013 — Istituto Di Vigilanza Dell'Urbe/Komisia
   (Vec T-579/13)
   2013/C 377/42
   Jazyk konania: taliančina
   
      Účastníci konania
   
   
      Žalobca: Istituto Di Vigilanza Dell'Urbe SpA (Rím, Taliansko) (v zastúpení: D. Dodaro a S. Cianciullo, advokáti)
   
      Žalovaná: Európska komisia
   
      Návrhy
   
   Žalobca navrhuje, aby Všeobecný súd:
   
               —
            
            
               rozhodol, že ponuka úspešného uchádzača Città di Roma Metronotte Srl nie je v súlade s predpismi verejného obstarávania a najmä s bodom 5.2 súťažných podkladov, podľa ktorého mali byť ponuky vyhotovené v súlade „s európskym a vnútroštátnym pracovným právom uplatňujúcim sa v oblasti prevodu podnikov a najmä so smernicou 2001/23/ES a s vnútroštátnymi ustanoveniami, ktoré ju preberajú“, najmä vzhľadom na „ustanovenia týkajúce sa zachovania práv pracovníkov v prípade zmeny zamestnávateľa v dôsledku zmluvného prevodu podniku“,
            
         
               —
            
            
               rozhodol, že ponuka, ktorú predložila Città di Roma Metronotte Srl, objektívne porušuje zásadu rovnosti zaobchádzania a hospodárskej súťaže a preto je v rozpore s ustanoveniami delegovaného nariadenia Komisie (EÚ) č. 1268/2012 z 29. októbra 2012 o pravidlách uplatňovania nariadenia Európskeho parlamentu a Rady (EÚ, Euratom) č. 966/2012 o rozpočtových pravidlách, ktoré sa vzťahujú na všeobecný rozpočet Únie, ktoré vo svojom odôvodnení 41 spresňuje, že „účelom zadávania zákaziek je uspokojiť potreby inštitúcií za najlepších možných podmienok a zaručiť pritom rovnaký prístup k verejným zákazkám, ako aj dodržanie zásady transparentnosti a nediskriminácie“,
            
         
               —
            
            
               v dôsledku toho zrušil zadanie zákazky v prospech Città di Roma Metronotte Srl a prípadnú s ňou uzavretú zmluvu,
            
         
               —
            
            
               zaviazal Európsku komisiu na náhradu trov konania,
            
         
               —
            
            
               zaviazal Európsku komisiu na náhradu škody.
            
         
      Dôvody a hlavné tvrdenia
   
   Táto žaloba smeruje proti rozhodnutiu Zastúpenia Európskej komisie v Taliansku, č. ARES (2013) 2936015 z 27. augusta 2013 s predmetom „PO/2013-11-SEC/ROM — oznámenie o medziinštitucionálnom verejnom obstarávaní strážnych a recepčných služieb v Dome Európskej únie, kancelárie v Ríme a v Miláne — Súbor 1 RCE a UIPE v Ríme“ o zadaní zákazky a o zamietnutí ponuky žalobkyne.
   Na podporu svojej žaloby žalobca uvádza dva žalobné dôvody.
   
               1.
            
            
               Prvý žalobný dôvod je založený na porušení predpisov verejného obstarávania a zásady rovnosti zaobchádzania.
               
                           —
                        
                        
                           V tomto ohľade tvrdí, že predpisy verejného obstarávania stanovujú, že úspešný uchádzať mal prevziať pracovníkov a zamestnať strážnikov s osvedčením zamestnaných doterajším podnikom pôsobiacim na danom mieste. Úspešný uchádzač však odmietol prevziať zamestnancov, a že
                        
                     
                           —
                        
                        
                           implicitným potvrdením zadania zákazky sa žalovaná dopustila porušenia zásady rovnosti zaobchádzania, ktorá stojí v pozadí prijatia a nestranného uplatňovania predpisov verejného obstarávania, ktoré sú jasné a rovnaké pre všetkých účastníkov.
                        
                     
         
               2.
            
            
               Druhý žalobný dôvod je založený na porušení nariadenia Európskej komisie (EÚ) č. 1268/2012.
               
                           —
                        
                        
                           Žalobca v tomto ohľade tvrdí, že porušenie zásady potvrdenej článkom 2 smernice 2004/18/ES týkajúcej sa zaručenia rovnosti zaobchádzania s uchádzačmi, ako aj zásad vyjadrených v uvedenej smernici, ktorých cieľom je zaručiť okrem dodržania ustanovení uplatňujúcich sa v oblasti ochrany práce aj rešpektovanie transparentnosti a hospodárskej súťaže, a že
                        
                     
                           —
                        
                        
                           len nedodržanie prepisov verejného obstarávania, kolektívnej zmluvy a zásad Spoločenstva a vnútroštátnych zásad zaručujúcich ochranu pracovníkov, ktoré ostatní uchádzači rešpektovali, umožnilo úspešnému uchádzačovi predložiť ekonomicky najvýhodnejšiu ponuku.